คลังยันเดินหน้าออกพรก. 4 ฉบับ
ธีระชัย ยันเดินหน้าออกพ.ร.ก. 4 ฉบับ เพื่อกู้วิฏฤตน้ำและเตรียมรับมือ " ลานินญ่า "
13 ม.ค. 2555

ธีระชัย ยันเดินหน้าออกพ.ร.ก. 4 ฉบับ เพื่อกู้วิฏฤตน้ำและเตรียมรับมือ " ลานินญ่า " 
นายธีระชัย ภูวนาถนรานุบาล รมว.คลัง เปิดเผยว่า กระทรวงการคลังยังคงเดินหน้าออก พ.ร.ก. 4 ฉบับต่อ โดยยังยืนยันเรื่องการบริหารจัดการน้ำที่ยังมีความจำเป็นเร่งด่วน ที่มาจากฤดูกาลซึ่งขณะนี้ได้รับการรายงานว่าปรากฎการณ์ลานินย่ายังมีความเสี่ยงสูงในปี 2555 ทั้งนี้เห็นว่าเมื่อเศรษฐกิจดีแล้วจะต้องหยุดการลงทุน โดยเห็นว่าเมื่อเศรษฐกิจดีแล้วก็ควรต้องเร่งเรื่องการลงทุนเพิ่ม 
เบื้องต้นจากการประเมินสถานการณ์คาดว่าเศรษฐกิจไทยในไตรมาสที่ 1 จะขยายตัวได้ 2.6 %  และจะเร่งตัวขึ้นในไตรมาสที่ 2 คาดว่าน่าจะเริ่มขยายตัวได้ที่ระดับ 5% และเพิ่มขึ้นอย่างต่อเนื่องในไตรมาสที่ 3 และ 4 โดยคาดว่าทั้งปีเศรษฐกิจไทยยังคงขยายตัวได้ที่ระดับ 5 % แต่เห็นว่าภาคเอกชนไทยยังควรสำรองสภาพคล่องเตรียมไว้รองรับกับความผันผวนที่อาจเกิดขึ้นได้
สำหรับกรณีที่ธนาคารแห่งประเทศไทย ( ธปท. ) ศึกษาแนวทางจัดการกับหุ้นของธนาคารกรุงไทย(KTB)ที่กองทุนเพื่อการฟื้นฟูและพัฒนาระบบสถาบันการเงินถืออยู่โดยการนำดอกผลมาชำระหนี้กองทุนฟื้นฟูนั้นเห็นว่า สถานะตอนนี้ยังไม่ถึงกับจำเป็นต้องขายหุ้นกรุงไทยทิ้ง เชื่อว่าการเก็บค่าธรรมเนียมสถาบันคุ้มครองเงินฝากเพิ่มจาก 0.4 %  อีกเล็กน้อยก็น่าจะพอ โดยจะให้ ธปท. ทบทวนยืดเวลาการจ่ายเงินต้นออกไปเป็น 25 ปี และถ้าในช่วงเวลาดังกล่าวเงินบาทอ่อนค่าลง ธปท. ก็จะมีรายได้เข้ามาที่บัญชีผลประโยชน์ สามารถนำเงินดังกล่าวไปชำระต้นได้ ซึ่งการขึ้นค่าธรรมเนียมของสถาบันคุ้มครองเงินฝากมีการหารือกันแล้วว่า ธนาคารพาณิชย์จะต้องไม่ผลักภาระไปให้ประชาชน  เนื่องจากปัจจุบันธนาคารพาณิชย์ได้ลดภาระเรื่องภาษีนิติบุคคลลงแล้วจาก 30 % เหลือ 23 %  เท่ากับประหยัดได้ 7 %  จึงน่าเอาเงินส่วนนี้มาช่วยโดยที่ไม่ผลักภาระให้ลุกค้า
นอกจากนี้ในระหว่างที่มีการนำรายได้ของสถาบันประกันเงินฝากเอาไปชำระหนี้กองทุนฟื้นฟู กระทรวงการคลังจะเสนอคณะรัฐมนตรี ( ครม. ) ให้กระทรวงการคลังทำหน้าที่การันตีผู้ฝากเงินแทน โดยมั่นใจว่าธนาคารพาณิชย์ไทยมีฐานะทางการเงินที่เข้มแข็ง ถ้าหากจะล้มก็ไม่ล้มทั้งหมด ที่สำคัญภาระในการคำประกันเงินฝากจะลดลงไปทุกปีๆ